FÆLLES HOLDNING (EF) nr. 14/97 fastlagt af Rådet den 27. januar 1997 med henblik på vedtagelse af Europa-Parlamentets og Rådets afgørelse nr. . . ./97/EF af . . . om anden tilpasning af afgørelse nr. 1110/94/EF om fjerde rammeprogram for Det Europæiske Fællesskabs indsats inden for forskning, teknologisk udvikling og demonstrationsaktioner (1994-1998) (97/C 111/04)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 I, stk. 1 og 2,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

under henvisning til udtalelse fra Regionsudvalget (3),

i henhold til fremgangsmåden i traktatens artikel 189 B (4),

og ud fra følgende betragtninger:

Ifølge artikel 1, stk. 3, i afgørelse nr. 1110/94/EF (5) tager Europa-Parlamentet og Rådet senest den 30. juni 1996 det samlede maksimumsbeløb for Fællesskabets finansielle deltagelse i det fjerde rammeprogram op til revision med mulighed for at forhøje det;

i årsrapporten fra 1996 om forskning og teknologisk udvikling i Den Europæiske Union behandles gennemførelsen af fjerde rammeprogram i det første år, og det påvises, at der er disponeret fuldt ud over de midler, der var til rådighed i 1995, og at der er udvist meget stor interesse fra forskningskredses og industriens side; dette har betydet, at det har været umuligt at støtte visse projekter af høj kvalitet;

Den Europæiske Unions finansielle overslag tillader kun en begrænset supplerende finansiering af forskningsrammeprogrammet;

Kommissionen har givet forsikring om, at det finansielle supplement som vedtaget under alle omstændigheder vil blive begrænset af loftet for udgiftsområde 3 i de nuværende finansielle overslag, jf. aftalen af 29. oktober 1993 mellem institutionerne om budgetdisciplin og forbedring af budgetproceduren (6), uden at dette berører de øvrige prioriterede områder under udgiftsområde 3 som de transeuropæiske net mv.;

for at sikre, at forskningsarbejdet kan fortsætte og bidrage til den europæiske industris konkurrenceevne på internationalt plan, livskvalitet og en bæredygtig udvikling, bør der vedtages yderligere finansiering for visse særprogrammer -

TRUFFET FØLGENDE AFGØRELSE:

Eneste artikel

1. Det samlede maksimumsbeløb for Fællesskabets finansielle deltagelse i det fjerde rammeprogram forhøjes med 100 mio. ECU, der tildeles visse særprogrammer i fjerde rammeprogram som anført i bilag I.

2. I afgørelse nr. 1110/94/EF foretages følgende ændringer:

- Artikel 1, stk. 3, første afsnit, affattes således:

»Det samlede maksimumsbeløb for Fællesskabets finansielle deltagelse i det fjerde rammeprogram udgør 11 864 mio. ECU. Heraf udgør det vejledende beløb for tidsrummet 1994-1996 5 449 mio. ECU og det vejledende beløb for tidsrummet 1997-1998 6 415 mio ECU.«

- Bilag I erstattes af teksten i bilag II til denne afgørelse.

Udfærdiget i Bruxelles, den . . .

På Europa-Parlamentets vegne

Formand

På Rådets vegne

Formand

(1) EFT nr. C 115 af 19. 4. 1996, s. 13.

(2) EFT nr. C 212 af 22. 7. 1996, s. 24.

(3) EFT nr. C 337 af 11. 11. 1996, s. 55.

(4) Udtalelse fra Europa-Parlamentet af 18. juni 1996 (EFT nr. C 198 af 8. 7. 1996, s. 40), Rådets fælles holdning af 27. januar 1997 (endnu ikke offentliggjort i Tidende), og Europa-Parlamentets afgørelse af . . . (endnu ikke offentliggjort i Tidende).

(5) EFT nr. L 126 af 18. 5. 1994, s. 1. Afgørelsen er ændret ved afgørelse nr. 616/96/EF (EFT nr. L 86 af 4. 4. 1996, s. 69).

(6) EFT nr. C 331 af 7. 12. 1993, s. 1.

BILAG I

>TABELPOSITION>

BILAG II

»BILAG I

FJERDE RAMMEPROGRAMM (1994-1998):

BELØB OG FORDELING

>TABELPOSITION>

>TABELPOSITION>

«

RÅDETS BEGRUNDELSE

I. INDLEDNING

Kommissionen fremsendte den 2. februar 1996 et forslag til afgørelse om anden tilpasning af afgørelse nr. 1110/94/EF om fjerde FTU-rammeprogram (forskning og teknologisk udvikling), som ændret ved afgørelse nr. 616/96/EF, i henhold til afgørelsens artikel 1, stk. 3 (1) (2). Forslaget bygger på EF-traktatens artikel 130 I, stk. 1 og 2.

Europa-Parlamentet afgav udtalelse om forslaget den 18. juni 1996.

Det Økonomiske og Sociale Udvalg afgav udtalelse den 29. maj 1996 og Regionsudvalget den 13. juni 1996.

Kommissionen forelagde et ændret forslag den 27. september 1996 på baggrund af Europa-Parlamentets udtalelse.

Kommissionen genbehandlede senere sit forslag, og sendte det ved skrivelse af 13. november 1996 fra kommissær Edith Cresson til Rådet og Europa-Parlamentet; i skrivelsen, som blev formelt bekræftet af Kommissionen på rådssamlingen den 5. december 1996, foreslås den supplerende finansiering af fjerde rammeprogram nedsat til 100 mio. ECU. Kommissionen foreslog yderligere, at beløbet blev anvendt til en selektiv refinansiering af særprogrammer med henblik på finansiering af visse forskningsområder under fjerde rammeprograms første aktion.

Rådet fastlagde sin fælles holdning efter traktatens artikel 189 B den 27. januar 1997.

II. RÅDETS FÆLLES HOLDNING

Samtidig med, at Rådet fastlagde denne fælles holdning, understregede det, at afgørelsen ikke på nogen måde bør få indflydelse på kommende afgørelser om indhold og finansiering af femte FTU-rammeprogram.

Rådets fælles holdning stemmer stort set overens med Kommissionens genbehandlede forslag af 13. november 1996, både med hensyn til det samlede beløb på 100 mio. ECU og fordelingen af midlerne mellem de forskellige programmer og aktioner.

a) For så vidt angår det samlede beløb fandt Rådet Kommissionens genbehandlede forslag realistisk og besluttede derfor at acceptere beløbet på 100 mio. ECU. Det skal bemærkes, at Kommissionen ved forelæggelsen af det oprindelige forslag oplyste, at det foreslåede beløb på 700 mio. ECU (for rammeprogrammet for både EF og Euratom) var betinget af, at loftet over udgiftsområde 3 i det finansielle overslag blev hævet væsentligt. Efter at Rådet har besluttet, at det finansielle overslag for 1998 og 1999 ikke vil blive ændret, svarer beløbet imidlertid ikke længere til den budgetmæssige virkelighed. Rådet behandlede Kommissionens genbehandlede forslag om et beløb på 100 mio. ECU ud fra et budgetmæssigt synspunkt og konkluderede, at beløbet er foreneligt med det eksisterende loft over udgiftsområde 3, forudsat at Rådet snarest foretager en dybtgående undersøgelse af de presserende behov inden for dette udgiftsområde for den resterende del af finansieringsperioden, hvor der også tages hensyn til behovet for yderligere finansiering af andre områder.

b) For så vidt angår valget af, hvilke aktioner der skal tildeles yderligere finansiering, og fordelingen af midler mellem dem, tilsluttede Rådet sig Kommissionens opfattelse af, at midlerne på grund af det lavere supplerende beløb bør spredes over et mindre antal aktioner, så de kan udgøre en kritisk masse og dermed få mærkbar virkning på udvalgte forskningsområder.

I den forbindelse blev der også taget hensyn til Europa-Parlamentets ændringsforslag, navnlig dem, der vedrører TSE-relaterede sygdomme, vacciner og landminer.

- For så vidt angår TSE, kunne Rådet støtte en yderligere forskningsindsats på området; men det mente dog, at der kun var begrænset mulighed for at anvende det beløb på 35 mio. ECU, som Kommissionen havde foreslået, til forskning udelukkende i TSE. Desuden mente det, på linje med Europa-Parlamentets ændringsforslag nr. 65, at der også bør gives støtte til yderligere forskning vedrørende vacciner og virussygdomme inden for særprogrammerne for biomedicin og bioteknologi. Det vedtog derfor, at bevillingen på 35 mio. ECU skal omfatte både TSE og vacciner/virussygdomme.

- For så vidt angår landminer, var Rådet enigt med Europa-Parlamentet (se ændringsforslag 22, 25, 26, 27, 28, 31 og 33) om, at der skal stilles supplerende midler til rådighed for forskning i personelminer, som Kommissionen også har foreslået.

(1) I henhold til artiklen »tager Europa-Parlamentet og Rådet . . . det samlede maksimumsbeløb op til revision, med mulighed for at forhøje det til 12 359 mio. ECU, på baggrund af en vurdering af rammeprogrammets gennemførelse, af dets bidrag til EF-industriens konkurrenceevne på verdensplan, af nytteværdien og af udviklingen i de finansielle overslag for Den Europæiske Union«.

(2) På samme dato forelagde Kommissionen også et forslag til Rådets afgørelse om anden tilpasning af afgørelse nr. 94/268/Euratom om et rammeprogram for Det Europæiske Atomenergifællesskabs indsats inden for forskning og uddannelse (1994-1998) på grundlag af Euratom-traktatens artikel 7. Rådet besluttede også at høre Europa-Parlamentet herom, selv om det ikke var obligatorisk; Europa-Parlamentet afgav udtalelse den 18. juni 1996.